Predkladacia správa

Ministerstvo financií predkladá Štátny záverečný účet podľa § 29 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len zákon o rozpočtových pravidlách verejnej správy). Štátny záverečný účet prezentuje údaje o príjmoch, výdavkoch a výsledku rozpočtového hospodárenia subjektov verejnej správy a o stave dlhu verejnej správy k 31. decembru rozpočtového roka v jednotnej metodike platnej pre Európsku úniu vykázané Európskej komisii. Ďalej obsahuje vyhodnotenie zamerania a opatrení rozpočtovej politiky, údaje o príjmoch, výdavkoch a výsledku hospodárenia štátneho rozpočtu na hotovostnej báze a iné údaje o plnení rozpočtu verejnej správy.
Eurostat zverejnil výsledky všetkých členských krajín EÚ 22. apríla tohto roka a notifikoval predbežné údaje o deficite Slovenskej republiky na úrovni 4,45 % HDP a výšku dlhu na úrovni 61,39 % HDP. Oproti schválenému rozpočtu verejnej správy na rok 2025 je schodok nižší o 517 mil. eur a oproti skutočnosti za rok 2024 je nižší o 876,4 mil. eur.
V roku 2025 dosiahol rast HDP 0,8 %. Tempo rastu zostalo utlmené, najmä v dôsledku nepriaznivého externého prostredia, rastúcich globálnych obchodných bariér, nižšieho výkonu hlavných obchodných partnerov SR a ozdravovania verejných financií.
Štátny rozpočet na hotovostnej báze dosiahol za rok 2025 schodok 6,109 mld. Eur. Oproti schválenému rozpočtu je schodok ŠR nižší o 170,1 mil. eur a medziročne je nižší o 257,5 mil. eur.
Kumulatívny rast čistých výdavkov do roku 2025 dosiahol 5,3 % a bol tak po zarátaní nových príjmových opatrení a obrannej výnimky bezpečne pod maximálnym povoleným rastom. 
Návrh štátneho záverečného účtu je nelegislatívnym materiálom, ktorý obsahuje faktografické údaje z účtovného a finančného výkazníctva štátnych rozpočtových organizácií, príspevkových organizácií, štátnych fondov, subjektov územnej samosprávy a ďalších subjektov verejnej správy. V súlade s čl. 10 ods. 6 smernice Úradu vlády SR na prípravu a predkladanie materiálov na rokovanie vlády SR nebol predmetom medzirezortného pripomienkového konania. Nemá žiadne vplyvy na rozpočet verejnej správy, na podnikateľské prostredie, na životné prostredie, na informatizáciu spoločnosti, sociálne vplyvy, vplyv na manželstvo, rodičovstvo, rodinu a vplyvy na služby verejnej správy pre občana.
Taktiež neobsahuje skutočnosti, ktoré sú predmetom utajenia podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov a Nariadenia vlády Slovenskej republiky č. 216/2004 Z. z., ktorým sa ustanovujú oblasti utajovaných skutočností. Podľa § 29 ods. 6 zákona o rozpočtových pravidlách verejnej správy vláda predkladá návrh štátneho záverečného účtu národnej rade a Najvyššiemu kontrolnému úradu Slovenskej republiky do 20. mája bežného roka.

